262 Opus, Operari

Ad operari tria exiguntur in operante: scire, posse, velle. Huic est quod non operatur firmus quia non potest, nec fatuus quia nescit, nec piger quia non uult.

¶ Item, tria mouent hominem ad operandum: exemplum iniciandum, desiderium ad implendum, commodum assequendum. Propter exemplum volitat aquila super pulves, propter desiderium sequitur puer ludos, propter commodum colit colonus agros.

Item, ad perfectionem boni operis requiruntur tria. Vnum antecedens tanquam indutiuum quod est fuga mali, Psal. [36:27]: *Declina a malo, et fac bonum*.

Aliud, /f. 80rb/ communicans tanquam confectiuum, scilicet, gratia Spiritus Sancti, 1 Cor. 15[:10]: *Abundancius omnibus laboraui: non ego, sed gratia Dei mecum*.

Tercium, est communis tanquam conseruatiuum, scilicet, leticia animi, Psal. [50:14]: *Redde michi letitiam salutaris tui*. Sic in istis resultant tria: fuga mali, amor boni, cautela perseueranda.

¶ Item, tria mouent homines ad operandum uel faciendum aliquid, scilicet, honor facti. Ideo multi intuntur ad probitates ut in torneamentis milites, in argumentis studentes.

Secundum, est rigor mandati propter quod subditi veniunt et vadunt ad iussum prelati.

¶ Tercium, est amor premii propter quod conceduntur et operantur stipendiarii.

¶ Item, mouet nos ad bene operandum adiutorum multiplicas que sunt ecclesie sacramenta, sanctorum rogamina, et omnia nostra membra que possunt in presenti penitenciam ferre.

¶ Igitur, cum prouerbialiter dicatur, Multe manus faciunt opus leue. Stultus est qui modo non bene operatur, Joan. 9[:4]: *Me oportet operari opera eius qui misit me, donec dies est*. Erit enim *nox quando nemo potest operari*. Et in Psal. [103:23]: *Exibit homo ad opus*, etc.

Secundo, mouet boni exemplaris veritas quando paterfamilias incipit operari cum mercenariis. Tamen alii libencius accurrunt, sed Christus cepit operari salutem terre, Joan. [10:32]: *Multa bona opera ostendi vobis*. Boni exemplares fuerunt apostoli, martires, confessores, virgines qui semper bona faciebant, et ad bona hortabantur, operati sunt, iusticiam adopsuunt. Ridiculum foret si dominus operaretur et seruus vacaret. Ideo dicitur Deut. 4[:5]: *Scitis quod* dederim vobis *precepta atque iusticias sicut mandavit mihi Dominus*.Sed heu quia modo minus verificatur illud, Ysai. 5[:12]: *Cithara, et lira, in conuiuiis vestris; et opus Domini non respicitis*. Sed cum Psal. [76:12] dicat, *Memor fui operum Domini.* Bonus pugil se debet exercitare.

Tercio, mouet ad operandum periculi ineuitabilitas ad malum opus, sequuntur pena et scandalum, sed peccatum est malum. Ergo consequuntur pena et confusio, et econtra ad bonum opus sequuntur laus et honor, Eccli. 14[:20]: *Omne opus corruptibile in fine deficiet, et qui illud operatur* peribit *cum illo*, etc.

Item, mouet ad operandum temporis preciositas. Preciosum dicitur pro cuius modico. Multum bonum potest haberi, sed pro modico tempore potest haberi remissio peccatorum et vitam eternam. Ergo preciosum est bene operari, 2 Cor. 6[:2]: *Ecce nunc tempus acceptabile*, etc. Ergo operandum est nunc et bene, Gal. 6[:10]: *Dum tempus habemus, operemur bonum ad omnes*.

Quarto, mouet temporis breuitas, cum dies tendit ad occasum operans et vi cor festinat. Sed nunc instat finis uite et finis mundi. Cum ergo serui quantitatem amissi, debet fieri restitucio. Cum ergo multum de tempore sit amissum, oportet de residuo fieri compensatio, sed hic non potest fieri propter temporis breuitatem. Ergo virilius est laborandum in residuo.

¶ Item, mouet ad operandum necgligencia dampnositas. Nam terra inculta profert spinas, sed bene culta profert fructum. Sed terra bona dicitur homo, Eccli. 17[:31]: *Omnes homines terra et cinis*. Quando ergo magis colitur magis fructificat, Eccli. 20[:30]: *Qui operatur terram inaltabit aceruum frugum*.

Item, mouet mercedis securitas, nam videmus quod inualidi recipiunt magnam mercedem pro prauo labore. Ergo et nos si viriliter insistamus, 2 Paral. 15[:7]: *Non dissoluantur manus vestre: erit enim merces operi vestro*. Et Heb. 6[:10]: *Non est Deus iniustus, ut obliuiscatur operis* et laboris *vestri*.

¶ Item, mouet ad operandum obligacio precepti, Luc. 7[:8]: *Dico seruo meo, Fac hoc, et facit*. Secundum intencio debiti, Luc. 17[:10]: *Quod debuimus facere, fecimus*. Tercium est dilectio premii, Psal. [118:112]: *Inclinaui cor meum ad faciendas iustificationes tuas propter retributionem*.

Item, mouent nos creaturarum tam spiritualium, Apo. 4[:8]: *Requiem non habebant* *die ac nocte dicentia: Sanctus, Sanctus, Sanctus*. Quam corporalium, Job 38[:37]: *Concentum cæli quis dormire faciet*. Ideo dicit Apostolus, 1 Cor. 4[:12]: *Laboramus operantes manibus nostris*.

¶ Cum ergo Christus operatus sit per omnia membra sua verecundia est ociosis, nisi ipsi operentur. O, inquid Bernardus, quam terribile erit ociosus, quando exquiretur ab eis omne tempus quod exspendidisse. Bene debuerunt tunc. /f. 80va/ Verificabitur illud Matt. 22[:12]: *At ille obmutuit*. Idem de omnibus operibus nostris multis ut nos habeamus meritum, proximi exemplum, Deus laudem.

¶ Item, operariorum tria sunt genera, de quibus, Apo. 3[:15-16]: *Utinam calidus* esset *aut frigidus, sed quia tepidus es incipiam te euomere de ore meo*.

¶ Calidi sunt fideliter operantes. Et ponit Chrisostomus *Super Mattheum*, tria figura per que boni operarii distinguntur a malis.

Primum est quod bonus operarius prius respicit opus quam ad cibum, sed malus operarius econtro. Sic serui Dei prius debent attendere Dei gloriam quam propriam utilitatem, sed mali econtra.

¶ Secundum signum est quod bonus operarius maiorem partem diei expendit circa opus, modicam partem circa cibum, sed malus operarius econtra.

¶ Tercium signum est quod bonus operarius non possit opus inductum perficere, erubescit mercedem plenam petere, sed malus econtra. Sic boni spiritualiter si non possunt pre aliqua fragilitate perficere quod intendunt erubescunt, sed mali econtra, quia quantumcumque male agunt ad hunc de bona retributione presumunt.

Item, alii operantur negligenter et illi sunt tepidi qui aliquando sunt peiores qua frigidi. Aqua calida non congelatur, forcius congelatur quam frigida eo quod frigus vbi maiorem resistenciam reperit virtutem suam forcius imprimit. Similiter fertum frigidum et durum forcius ignitur quam stipula propter causam iam dictam, eo modo quando boni efficiuntur mali peiores sunt quam ceteri, quia diabolus forcius imprimit in eis suam maliciam propter multam quam reperit resistenciam. Mali autem quando conuertuntur feruenciores sunt quam tepidi, quia ibi Deus imprimit suam graciam. Ideo dicitur Eccli. 42[:14]: *Melior est iniquitas viri quam mulier benefaciens*. Qui prauus cum conuertitur feruencius operatur quam tepidus.

¶ Item, dicit Apostolus, Col. 1[:10]: *In omni opere bono fructificantes*. Vbi notandum est quod sicut inter arbores est quod quedam faciunt fructum bonum, quedam faciunt malum fructum, quedam non. Sed et earum que faciunt fructum quedam faciunt fructum ut arbores Sodome, sed interruptum quia alterius annis vacant. Alique faciunt bonum fructum et continuum, sic hominum quidam nichil faciunt ut ociosi, Matt. 20[:6]: *Quid hic statis tota die otiosi*? Quidam faciunt malum, quidam interuptum ut recidiuantes, contra quos Prou. 14[:23]: *In omni opere bono erit abundantia*, scilicet, meriti et premii.

Item, opus dicitur bonum et meritorium quantum ad finem quando intenditur Dei honoracio, Gal. 5[:6]: *In Christo Jesu neque circumcisio* est *aliquid [valet], neque præputium: sed fides, quæ per* dilectionem *operatur*.

Secundo, quando intenditur proximi edificacio, sicut gloria fontis est riuulorum emanacio agrorum irrigacio, Matt. 5[:16]: *Sic luceat lux vestra coram hominibus: ut videant*. Simile attrahit ad simile faciendum, sicut patet in pictore protrahente figuras coram discipulo, Prou. vltimo [31:31]: *Laudent eam in portis opera ejus*.

Tercio, quando adhibetur perseuerancia, sicut cursor vsque ad metam agricolam propter lucrum continuat dietam, Psal. [103:23]: *Exibit homo ad opus suum, ad operationem suam usque ad vesperum*. Et Ezech. 33[:13]: Si *fecerit iniquitatem, omnes justitiæ* sue *oblivioni tradentur.* Nam vnicum vulnus nisi sanetur mortificat totam vitam. Et vnica ruina submergit totam nauem. Et modicum fermentum totam massam corrumpit, cor. Et qui offendat in vno, scilicet, precepto, *reus* erit *omnium*, Jac. 2[:10]. In vna premissa negatiua facit conclusionem negativam, quotquot fuerunt premisse affirmative. Et subtractio vnitatis de numerio pari facit totum impari.

Item, quantum ad numeram, dicitur opus multum meritorium si sapientiam, misericordiam, spiritualem. Quale est docere, predicare, premunire. Nam talia sunt nobiliora, faciliora, et vtiliora, sicut architentus et magister operium qui regulat alios minus grauatur, plus honoratur, amplius remuneratur quam ceteri operantes, [2] Tim. 4[:5]: *Opus fac evangelistæ*.

Secundo, si redolet iustitiam, qualia sunt obedire, penitentiam agere. Si irrationabilia mouentur ad victum creatoris, quanto magis rationabilia, Psal. [14:1]: *Domine, quis habitabit in tabernaculo tuo*, etc. Non enim ponit paterfamilias ociantem aut dormientem in vinea sua, sed operantem, Gen. 2[:15]: *posuit Deus* hominem *in* paradisum *ut operaretur*. Matt. [25:16]: *Abiit qui talenta* /f. 80vb/ *acceperat, et operatus est in eis, et lucratus est*.

¶ Tercio, si sapiat misericordiam corporalem, quale est pascere vesture, etc. Et hoc est multum pium quod vnum meliorum uiuet aliud. Nam auis predalis iuuat impotente sui generis, Matt. 26[:10]: *Opus bonum operata est in me*. Gal. 6[:10]: *Dum tempus habemus, operemur ad omnes*.

¶ Item, quantum ad ipsum operantem requiritur quod agat instanter, sicut eger medicine ante mortem, sicut lepus instat fugit insequente cane, sic homo insectante triplici hoste, Eccle. 9[:10]: *Quodcumque potest manus tua, instanter[[1]](#endnote-1)* *operare, quia nec opus, nec* *ratio*, est *apud [inferos]*, etc., Eccli. 14[:17]: *Ante obitum operare justitiam*. Nam paradisus est locus quiescendi, infernus est locus paciendi, sed in hoc mundo est sociis operandi.

Secundo, requiritur quod operetur prudenter et vtiliter, sicut formica operatur vno tempore quod comedat in alio, Prou. 10[:16]: *Opus justi ad vitam*. Sed heu quia multi sunt sicut aranea operans circa telam, sed agilem et inutilem.

¶ Tercio, requiritur quod operetur humiliter, sicut seruus coram principe flectit genua, Job 9[:28]: *Verebar omnia opera*. In Phil. 2[:12]: *Cum metu et tremore vestram salutem operamini*.

¶ Quantum ad finem tria multum mouent ad operandum, scilicet quies post laborem, refeccio post esuriem, leticia post merorem. Sic bene operantibus dabitur quies, sicut omne quod mouetur adepto termino quiescit, Apo. 14[:13]: *Beati mortui qui in Domino moriuntur. Amodo jam dicit* *Spiritus, ut requiescant a laboribus [suis*].

Secundo, refeccio in cena gloriosa, nam Matt. 10[:10]: *Dignus est operarius cibo suo*. Et Prou. 13[:4]: *Anima operantium impinguabitur*. Et Prou. 12[:11]: *Qui operatur terram satiabitur panibus*.

Tercio, leticia perpetua operarii in bona mercede maxime quando est hereditaria, Joan. 6[:27]: *Operamini qui cibum non perit, sed qui permanet*. Et Rom. 2[:10]: *Gloria, honor, pax omni operanti bonum*. Qui enim non colit terram suam in hieme non metet in estate.

¶ Igitur, ad bene operandum nos mouere debent documenta scripture. Bos enim ad excitacionem bubulti operatur, Apo. 2[:5]: *Age pœnitentiam, et prima opera fac*.

Secundo, exempla creaturarum sicut patet in sole, luna, et aquila prouocante pullos ad volandum.

Tercio, vituperium ociosorum.

¶ Nam per ocium ferrum rubiginatur, aqua sordescit, vestis pictrescit, Eccli. 24[:30]: *Qui operantur in me*, id est, meo exemplo, *non peccabunt*.

¶ Quinto, presens commodum sicut litargicus excitatur ne moriatur, Jac. 2[:20]: *Fides sine operibus mortua est*.

Item, sicut fructus ostendit genus arboris, sic opera conditionem hominis, scilicet, [Joan. 8:39]: *Si filii estis, opera Abrahe facite*.

¶ Item, est aliquod operans cum motu et labore ut homo et cetera animantia, et est aliquod operans cum motu, set sine labore ut sol et lunaria. Etiam est aliquod operans sine motu et sine labore ut Deus. Nam sua voluntas sufficit ad rerum productionem in esse.

Item, tria mouent ad operandum siue ad sustinendum: verbum, exemplum, premium. Hoc est persuasio verbi, ostensio exempli, magnitudo premii. Ideo dicit Christus [Matt. 11:29]: *Discite a me*, ecce primum; *quia mitis sum*, ecce secundum; *et invenietis requiem animabus vestris*, ecce tercium.

¶ Item, in operacione Deus considerat tria: multitudinem operis, radicem amoris, diuturnitatem laboris.

De primo, Psal. [93:19]: *Secundum multitudinem dolorum meorum in corde meo, consolationes tuæ lætificaverunt animam meam*.

De secundo, Luc. 21[:2]: Vidua plus optulit offerendo *duo minuta* quam diues. Quia secundum Gregorium in *Homilia*, non quantum sed ex quanto offeratur pensat Deus.

¶ De tercio, Matt. 20[:11-12]: *Murmurabant qui* portabant *pondus diei, et æstus*. De hiis tribus dicitur Sap. 11[:21]: *Omnia disposuisti in numero, pondere et mensura*. Quia Deus remunerat mensuram temporis, numeri operis, ponderis amoris.

¶ Item, in omni statu iudicebatur homini operacio et non ocium, quia in statu innocencie tenebatur ad laudem et ad cultum Dei, Gen. 2[:15]: *Posuit eum in paradiso, ut operaretur*.

Item, in statu culpe /f. 81ra/ auditus est labori et pene, Gen. 3[:19]: *In sudore vultus tui vesceris pane* tuo.

¶ Item, in statu gracie additus est ad opera penitencie post lapsum, Apo. 2[:5]: *Memor esto unde excideris: et prima opera fac*.

¶ Item, operari nos mouent periculositas loci in quo sumus.

De quo vide capitulo [350] Surge.

Modicitas pene quam nunc proferimus.

De quo vide capitulo [283] Pena.

Immensitas mercedis quam nunc meremur. Ideo dicit Psal. [118:112]: *Inclinavi cor meum ad faciendas justificationes tuas*. Et nunc qui est expectacio mea, nonne Dominus, sicut enim ordinauit Deus in naturalibus et artificialibus ut sit progressus ab inferiori ad superius, a prauo ad inanis, a deformi ad formosum, ad infecto ad perfectum, a motu ad terminum. Sic in moralibus ab humilitate et labore penitencie ad sublimitatem et quietem glorie, Luc. 6[:21]: *Beati qui nunc fletis*, et *ridebitis*. Joan. 16[:22]: *Vos nunc quidem tristitiam habetis*, sed *iterum videbo vos*. Sicut multi sunt sicut porcus qui prius impinguatur et postmodum occidatur, Luc. 6[:25]: *Væ vobis, qui nunc ridetis: quia* plurabitis *et flebitis*.

¶ Quintum, quod mouet ad operandum est continuitas pugne in qua laboramus quia contra triplicem hostem.

De quo supra capitulo [167] Hostis.

Sextum, est multiplex adiutorium quod nunc habemus, scilicet, arma virtutum, 1 Cor. 13[:13]: *Nunc autem manent fides, spes, caritas*. Et remedia sacramentorum, Rom. 6[:22]: *Nunc liberati a peccato, servi facti Deo, habetis fructum vestrum in sanctificationem, finem vero vitam æternam*.

Item, quatuor mouent hominem ad operandum. Supplicacio aliena, sicut patet seruo nequam rogante dominum de misericordia, Matt. 18[:32]. Obligacio propria sic profitens regulam approbatam tenetur eam obseruare, Joan. 1[:16]: *De plenitudine ejus nos accepimus gratiam*, scilicet, preuenientem pro gracia cooperante.

Tercio, bonitas operis.

Quarto, vtilitas mercedis nam quam bene vtitur gracia quam habet abundabit, Luc. 19[:26]: Qui *habenti dabitur* ei, *et abundabit*.

¶ Item, tria impediunt hominem a bene operando: ignorancia, displicencia, difficultas. Propter ignoranciam excusat se, Habacuc ne ferret prandium Danieli, Dan. vltimo [14:33]. Propter displicenciam noluit Joseph consentire domine, Gen. 47[:30]. Propter difficultatem noluerunt filii Israel ascendere ad terram promissam, Num. 13[:32]. Sed aliqua que viduntur difficilia sunt facilia, quale sunt abstinere a malo, quod multo facilius est cum nichil ponam quam operari bonum, Eccli. 3[:32]: *Cor sapiens abstinebit a peccatis*. 1 Pet. 2[:11]: *Abstinere vos a carnalibus desideriis, quæ militant adversus [animam*].

¶ Item, nota quod latro non accedit libenter ad loca vbi homines vigilant et operantur, [2] Tim. 2[:15]: et *sollicite cura teipsum probabilem Deo exhibere, operarium inconfusibilem*.

¶ Nam vita presens ordinatur ad opus sed postmodum requies, Psal. [103: 23]*: Exibit homo ad opus suum* *vsque ad vesperam*, id est, vsque ad mortem. Vnde Exod. 20[:9-10]: *Sex diebus operaberis, [et facies] omnia opera tua. Septimo autem die sabbatum non facies omne opus*. Vnde Christus dixit Luc. 13[:14]: *Sex dies sunt in quibus operari oportet*. In septimo erit requies. Vnde Apo. 14[:13]: *Beati mortui qui in Domino [moriuntur*]. etc. Nam sola opera[[2]](#endnote-2) sequntur illos nec verba nec sciencia. Nota tamen quod opera ypocritarum precedent sanctores operum et euanescent, scilicet, opera bonorum sequentur sicut bonus operarius remuneratur in fine. Heraldi habent verba militaria et sanctam. Vnde et illi vocantur ad docendum nouos milites, sed quia non habent opera militaria, ideo non numerantur ut milites, sed ut scurre in robis, et lenibus iacalibus, sed nichil recipiunt immobile et permansiuum. Sic qui non habet verba et non opera recipiunt mercedem transitoriam, id est, commendaciones vanas et adulaciones non quid permansuum. Seneca, *Epistula* 56, magnum est officium sapientum et indicium, ut verbis opera concordant, et ipse vbique sibi ipsi sit par.

¶ Item, *Epistula* 66, turpissimum est, quod nobis obici solet, verba habere philosophie, non opera. Vnde Bernardus, fidei veritatem opera attestantur. Ideo dicit sapiens, Eccle. 9[:10]: *Quodcumque potest manus tua, instanter operare, quia nec opus*, ad merendum, *nec ratio*, ad discuciendum, *nec scientia*, ad conuersandum, *nec sapientia*, ad delectandum, *erunt apud inferos*, *quo tu properas*. O peccator, properare, dicitur qui mittat equos suos in via, sic peccator mittat vecturiam suam ad infernum, /f. 81rb/ quia non semper manet in vno vicio, sed stigatus in vno transit ad aliud. Vnde Hieronimus, *Ad Rusticum*, mouetur semper aliud bene facito ne te diabolus inueniat ociosum.

¶ Item, ibidem, occupatus, nullus vacabit temptacionibus, et dum aliud aut alio transis, opus illud solum mente retinebit, quasi dicens, agere compelleris.

Item,[[3]](#endnote-3) quia operacio consistit in motu causat calorem in corpore, secundum Philosophum, tercio *De[[4]](#endnote-4)* *celo et mundo,* liber 2. Et calor iuuat ad sanitatem, secundum Philosophum, tercio *De animalibus*. Ideo Eccli. 31[:27]: *In omnibus operibus tuis esto velox, et omnis infirmitas non occurret tibi*. Et Prou. 22[:29]: *Vidisti* hominem *velocem in* operibus suis? *coram regibus stabit*. Ideo dicit Philosophus, 6, *Phisicorum*, quod impossibile est quod quiescens tendat ad quietem. Ergo requiritur quod qui uult quietem habere, quod moueatur per bonam operacionem.

¶ Item, nota quod aliquando operatur quis ad mensuram operis. Primus, sepe negligenter opertur, Phil. 3[:2]: *Videte malos operarios*.

Secundus, operatur feruentur attendens, illud 1 Cor. 3[:8]: *Unusquisque propriam mercedem accipiet, secundum suum laborem*.

¶ Item, nota quod Christus recipitur in domum anime per vitam actiuam, quam figurabiat Martha, quamquam per contemplatiuam quam figurabat Maria. Nichil offeremus nobiscum de mundo isto, nisi opera nostra, Apo. 14[:13]: *Opera enim illorum sequuntur illos*. Vnde Chrisostomus, *Homilia* 57, quod de terra suscepimus in terra dimittemus. Sed opera nostra non sumimus de terra, ideo nobiscum ibunt.

¶ Item, dicit Jac. 2[:20]: *Fides sine operibus mortua est*. Quia fides in nobis moritur post hanc vitam, opera autem nostra viuent, id est, premium debitum pro operibus siue in bono siue in malo. Et Cornelius etiam sine fide meruit exaudiri per opera bona, saltem ut in fide instrueretur, Act. 10[:1]. Sic enim exponit Gregorius, *Super Ezechielem,* parte prima, homilia 9.

¶ Multis theologicis aliquando apud peripsum in scola disputantibus, ingrediens quidam fatuus quesunt ab illis istam questionem.

¶ Quero a vobis omnibus quid horum sit melius an facere quod homo sit faciendum fore an addiscere quod nescit. Et tandem conclusum est quod melius est facere que homo nouit secundum illud Jac. 1[:22]: *Non auditores* legis iustificabuntur minus enim peccatum est nescire quid appetas quam era que nouis ad implere ergo ait fatus ego vos omnis confuto qui tantum laboratis et discatis quod noscitis et non curatis implere quod bene scitis.

¶ Hic nota quod malus operarius cognoscitur per multa primo perductiuam dormiendi seu vacandi[[5]](#endnote-5) continuacionem sic est de peccatorum, 1 Cor. 11[:30]: Inter vos multi infirmi et imbecilles, et dormiunt multi. Tamen sunt similes cani talis de camera qui nichil alius operantur nisi comedunt de optimis morcellis et fedant cameram et tandem dormiuit super simberaui uel super lectum domine, Phil. 3[:2]: Videte canes, videte malos operarios.

¶ Item, cognoscitur per operis occultacionem. Nam mali nollent per manifestari in operacione, Ysai. 29[:15]: *Quorum in tenebris sunt opera, et dicunt: Quis videt nos*?

Tercio, cognoscitur per grauem a sompno excitacionem talis sepe fingit se dormire et excitantis vocem vix audire sic peccator Jer. 7[:25]: *Misi ad* eos *servos meos prophetas per diem*, *consurgens diluculo*, *et non audierunt*, *sed induraverunt cervicem, et pejus operati sunt quam patres eorum*.

1. *instanter* ] *add*. ~~fugit in sequente cane~~ F.128. [↑](#endnote-ref-1)
2. opera ] *add*. ~~ypocri~~ F.128. [↑](#endnote-ref-2)
3. Item ] *add*. ~~solum~~ F.128. [↑](#endnote-ref-3)
4. *De* ] *add*. ~~animalibus~~ F.128. [↑](#endnote-ref-4)
5. vacandi ] *add*. ~~infirmi~~ F.128. [↑](#endnote-ref-5)